|  |
| --- |
| **Consulta relativa a:** l’elaboració d’un projecte d’ordre que estableixi l’obligació de l’ús dels mitjans electrònics en la presentació i pagament de l’autoliquidació del gravamen de protecció civil per a determinats obligats tributaris. |
| **1. Problemes que es pretenen solucionar amb la iniciativa** |
| L’Ordre VEH/85/2017, d'11 de maig, per la qual s'estableix l'obligació de l'ús dels mitjans electrònics en les presentacions i pagament de diverses autoliquidacions per a determinats obligats tributaris, va establir l’obligació de l’ús dels mitjans electrònics per part de certs subjectes en les presentacions de determinats models d’autoliquidació relatius a l’impost sobre transmissions patrimonials i actes jurídics documentats, a l’impost sobre successions i donacions, a l’impost sobre les estades en establiments turístics i a la tributació sobre el joc.  El problema o oportunitat de millora que es pretén solucionar amb la iniciativa és el fet que el gravamen de protecció civil no s’inclou dins de l’objecte de l’Ordre VEH/85/2017, d'11 de maig, i, per tant, els intermediaris fiscals que presentin autoliquidacions per compte d’altri o de tercers i les persones que exerceixin la condició de col·laboradors en l’aplicació dels tributs d’acord amb el previst a la Llei general tributària, no estan obligats a efectuar la presentació i pagament per mitjans electrònics. Per tant, aquests col·lectius de persones físiques poden presentar l’autoliquidació per mitjans no electrònics tot i que per raó seva capacitat econòmica i tècnica i dedicació professional tenen accés i disponibilitat dels mitjans electrònics necessaris, de forma que no s’estan aprofitant les potencialitats per a la millora de la gestió que ofereix l’administració electrònica en aquest àmbit.  De fet, actualment, no està disponible la tramitació telemàtica del model 900 d’autoliquidació d’aquest impost. Per tant, després de fer el pagament en una entitat financera col·laboradora, cal presentar l'exemplar corresponent a l’Agència Tributària de Catalunya. D’acord amb la memòria de l’Agència Tributària de Catalunya del 2018 es van presentar 134 autoliquidacions del gravamen de protecció civil, totes en paper.  Són obligades a pagar el gravamen les persones físiques o jurídiques i les entitats que fan l'activitat a la qual són afectes els següents elements patrimonials afectes a activitats de risc i situats en el territori de Catalunya:  - Instal·lacions industrials o magatzems en els quals s'utilitzen, s'emmagatzemen, es dipositen o es produeixen substàncies considerades perilloses, quan la quantitat present a la instal·lació o al grup d'instal·lacions de què es tracti superi el 10% (5% si es tracta de magatzems situats en terrenys qualificats de sòl urbà) de les que figuren a l’annex I del Reial decret 840/2015, de 21 de setembre, pel qual s’aproven mesures de control dels riscos inherents als accidents greus en els quals intervenen substàncies perilloses.  - Instal·lacions i estructures destinades al transport de substàncies perilloses.  - Preses hidràuliques.  - Instal·lacions i estructures de producció o de transformació d'energia elèctrica.  - Instal·lacions i estructures destinades al transport de substàncies perilloses.  - Aeroports i aeròdroms.  Per tant, tot i que d’acord amb la normativa poden ser subjectes passius tant les persones físiques com les jurídiques, atesa la configuració de l’impost el més freqüent és que siguin persones jurídiques.  El fet que la presentació de les autoliquidacions s’efectuï en suport paper comporta inconvenients tant per als obligats tributaris com per a l’Administració. Per als contribuents, la tramitació en paper comporta que s’hagin de desplaçar a les oficines de l’Administració per efectuar la presentació. Per a l’Agència Tributària de Catalunya, comporta una menor agilitat en la gestió de la documentació i dificulta l’ús de les dades.  És necessari, per tant, desenvolupar els mitjans tècnics que permetin la presentació telemàtica del model 900 i adoptar les mesures per promoure aquest tipus de presentació. |
| **2. Els objectius de la iniciativa.** |
| Els objectius de la iniciativa són:  1) Incrementar l’ús dels mitjans electrònics en les relacions entre els subjectes obligats al pagament i l’Administració tributària  2) Reduir els costos i temps de tramitació  3) Facilitar el compliment de les obligacions tributàries als subjectes obligats al pagament. |
| **3. Les possibles solucions alternatives reguladores i no reguladores.** |
| Per aconseguir els objectius perseguits, la unitat promotora ha considerat les diferents alternatives, els diferents instruments d’intervenció i els seus enfocaments.  S’han valorat els elements o mesures principals de les diferents opcions d’intervenció.  - L’opció de “no fer res” o mantenir la situació actual. Aquesta opció comporta: 1) la presentació de les autoliquidacions del gravamen de protecció civil per mitjans electrònics dels subjectes obligats, un cop l’Agència Tributària de Catalunya hagi habilitat els mitjans tècnics necessaris per fer-ho possible, d’acord amb la normativa de procediment administratiu comú i l’Ordre PDA/20/2019; i 2) la presentació de les autoliquidacions del gravamen de protecció civil dels subjectes no obligats a la tramitació electrònica en suport paper o electrònic.  - L’opció normativa preferida. Aquesta opció consistiria en la modificació de l’Ordre VEH/85/2017 i suposaria: 1) ampliar els col·lectius de persones obligades a presentar autoliquidacions en suport electrònic del gravamen de protecció civil; i 2) aplicar a les autoliquidacions en suport electrònic del gravamen de protecció civil les previsions de l’Ordre VEH/85/2017 relatives a la presentació de les autoliquidacions, identificació i autenticació dels subjectes passius i còmput i terminis. |
| **4. Necessitat i oportunitat de l’aprovació de la norma.** |
| La Llei 39/2015, d'1 d'octubre, de procediment administratiu comú de les administracions públiques, la Llei 26/2010, del 3 d'agost, de règim jurídic i de procediment de les administracions públiques de Catalunya i el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, permeten obligar a relacionar-se per mitjans electrònics amb les administracions públiques, mitjançant disposició reglamentària, a determinats col·lectius de persones físiques que, per raó de la seva capacitat econòmica i tècnica, dedicació professional i altres motius puguin acreditar que tenen accés i disponibilitat de mitjans electrònics necessaris. Per tant, atès que aquesta qüestió es va regular per l’Ordre VEH/85/2017, d'11 de maig, per la qual s'estableix l'obligació de l'ús dels mitjans electrònics en les presentacions i pagament de diverses autoliquidacions per a determinats obligats tributaris, la modificació s’ha d’efectuar mitjançant una altra ordre.  S’han valorat els impactes d’aquesta intervenció:   1. Impacte sobre l’Administració de la Generalitat.   L’impacte serà positiu atès que s’aconseguirà incrementar l’ús dels mitjans electrònics en la presentació i pagament del model 900 relatiu a l’autoliquidació del gravamen de protecció civil. D’aquesta forma es millorarà l’eficiència en la gestió de l’impost, ja que es simplificarà la gestió de les autoliquidacions rebudes i el tractament de les dades per tal de realitzar actuacions de comprovació.   1. Impacte sobre les mesures d’intervenció administrativa, i des de la perspectiva de la simplificació i la reducció de càrregues administratives per a la ciutadania.   Els intermediaris fiscals que presentin autoliquidacions per compte d’altri o de tercers i les persones que exerceixin la condició de col·laboradors en l’aplicació dels tributs d’acord amb el previst a la Llei general tributària, restaran obligats a efectuar la presentació i pagament del model 900 per mitjans electrònics. Si bé s’introdueix una nova obligació, aquests mateixos subjectes ja es troben obligats a efectuar la presentació per mitjans electrònics de diversos models d’autoliquidació relatius a l’impost sobre transmissions patrimonials i actes jurídics documentats, a l’impost sobre successions i donacions, a l’impost sobre les estades en establiments turístics i a la tributació sobre el joc.  Aquests subjectes ja disposen dels mitjans necessaris per efectuar la presentació del model 900, relatiu al gravamen de protecció civil, de la mateixa manera com actualment ja presenten altres models d’autoliquidació obligatòriament per aquesta via. Això és conseqüència de la seva capacitat econòmica, tècnica i activitat professional, que comporta que actualment ja disposin dels mitjans necessaris per efectuar la presentació telemàtica d’altres models d’autoliquidació.  Per tant, la càrrega administrativa que comporta aquesta mesura no és significativa. Al contrari, la presentació per mitjans electrònics també facilita a aquests intermediaris tributaris el compliment de les seves obligacions.   1. Impacte en termes de simplificació normativa   S’ha optat per modificar l’Ordre VEH/85/2017, d'11 de maig, per la qual s'estableix l'obligació de l'ús dels mitjans electrònics en les presentacions i pagament de diverses autoliquidacions per a determinats obligats tributaris, de forma que s’evita la dispersió normativa i la presentació electrònica del model 900, relatiu al gravamen de protecció civil, queda subjecte al mateix règim jurídic que ja s’aplica a la presentació per mitjans electrònics de models d’autoliquidació d’altres impostos gestionats per l’Agència Tributària de Catalunya.  L’opció preferida és la millor alternativa possible perquè permet donar resposta satisfactòria a l’objectiu proposat. |